《贺新郎 同刘元实唐与正陪叶丞相饮》
宋代·陈亮

脩竹更深处。映帘栊、清阴障日，坐来无暑。水激泠泠知何许，跳碎危栏玉树。

都不系、人间朝暮。东阁少年今老矣，况樽中、有酒嫌推去。

犹著我，名流语。

大家绿野陪容与。算等閒、过了薰风，又还商素。手弄柔条人健否，犹忆当时雅趣。

恩未报、恐成辜负。举目江河休感涕，念有君、如此何愁虏。

歌未罢，谁来舞。

作者简介：陈亮（1143—1194）原名汝能，后改名陈亮，字同甫，号龙川，婺州永康（今属浙江）人。婺州以解头荐，因上《中兴五论》，奏入不报。孝宗淳熙五年，诣阙上书论国事。后曾两次被诬入狱。绍熙四年光宗策进士第一，状元。授签书建康府判官公事，未行而卒，谥号文毅。所作政论气势纵横，词作豪放，有《龙川文集》《龙川词》，宋史有传。